Maserati Quattroporte V

Maserati Quattroporten viides sukupolvi on esitelty vuonna 2003 ja se on Pininfarinan muotoilema loistoluokan sedan, jolla on kuitenkin lähes urheiluauton suorituskyky.

 Yleistä 

Nykyinen Quattroporte on vuonna 1963 aloitetun sarjan viides sukupolvi. Quattroporte on italiaksi neliovinen. Viimeisimmän sukupolven ulkomuodoissa on edelleen nähtävissä paljon samaa verrattuna ensimmäiseen sukupolveen. Lähes puolet auton 3 500 kappaleen vuosituotannosta on tarkoitettu Yhdysvaltojen markkinoille. Vuodesta 2003 vuoden 2006 loppuun Quattroporte on saanut lehdistöltä yhteensä 28 erilaista kunniamainintaa tai palkintoa.

 Tekniikka 

Autossa on 4,2-litrainen V8-moottori sijoitettuna etuakselin taakse ja vaihteisto sijaitsee takana tasauspyörästön yhteydessä transakselirakenteessa. Tämä sijoittelu antaa autolle hyvän painojakauman. Jarrut ovat Brembon valmistamat ja sekä edessä että takana on jäähdytetyt levyt. Jousitus on elektronisesti ohjattu. 

Vaihteistona on Coupé Cambiocorsassa aikaisemmin nähty 6-vaihteinen ZF:n valmistama automatisoitu (hydraulisesti ohjattu) kytkimetön Duo-Select-manuaalivaihteisto, jota voidaan käyttää automaattina tai vaihtoehtoisesti ohjata ratin vivuista. Vaihteisto on saanut lehdistössä jonkun verran kritiikkiä epätäsmällisestä toiminnastaan ja Sport GT:ssä onkin pyritty asia korjaamaan.

Joulukuussa 2006 esiteltiin Quattroporte Automatic, jossa vaihteistona on nimensä mukaisesti 6-vaihteinen automaattivaihteisto. Auto oli ensimmäisen kerran esillä Detroitin autonäyttelyssä ja tuli maailmanlaajuiseen myyntiin tammikuussa 2007. Uusi vaihteisto aiheuttaa muutoksia auton painojakaumaan. Automaticissa suhde on 49/51 (edessä/takana) kun Duo-Selectillä varustetussa autossa vastaavat lukemat ovat 47/53.

 Moottorit 

4,2-litrainen V8-moottori (DOHC) on tuttu Maseratin Coupé- ja Spyder-malleista, mutta edellä mainittuihin malleihin verrattuna moottorissa on 400 hv. Moottorin lohko on alumiinia. 

 4,2 V8 4 244 cm3, 295 kW (401 hv) @ 7 000 r/min, 451 Nm @ 4 500 r/min

 Mitat 

 Pituus: 5 052 mm
 Leveys: 1 895 mm
 Korkeus: 1 438 mm
 Akseliväli: 3 064 mm
 Raideleveys (e/t): 1 587/1 560 mm
 Omamassa: 1 930 kg
 Tavaratila: 450 l
 Painojakauma (e/t): 47/53 %
 Polttoainesäiliö: 90 l
 Renkaat: 245/45ZR-18, 285/40ZR-18

 Varustelusta 

Varusteluun kuuluu muun muassa ABS-jarrut, ajonvakautusjärjestelmä (MSP, Maserati Stability Program), kaksois-xenon-valot, nahkasisusta, Bosen äänentoistojärjestelmä, turvatyynyt, sähköisesti säädettävät istuimet ym.

 Sport GT 
Sport GT -versio esiteltiin Frankfurtissa vuoden 2005 syyskuussa. Mallissa on mm. toiminnaltaan parannettu vaihteisto (35 % nopeammat vaihdot), parannettu jousitus sekä hiilikuitusomisteinen kojelauta. Myös pakoputkistoa on muutettu antamaan urheilullisemmat pakoäänet. Varusteisiin on lisäksi ilmestynyt mm. pysäköintitutka, alumiiniset polkimet ja urheilullinen ratti sekä käsijarrun kahva. Sport GT -version tunnistaa ulkoisesti mm. tummennetusta jäähdyttäjän säleiköstä. Renkaat ovat kooltaan edessä 245/35 ZR 20 ja takana 285/30 ZR 20.

 Executive GT 

Myös Executive GT -versio esiteltiin vuonna Frankfurtissa vuonna 2005 samanaikaisesti Sport GT:n kanssa. Kyseessä on normaalia mallia ylellisempi versio. Sisustuksessa on käytetty kromia, puuta ja alcantaraa. Nahkaiset istuimet ovat ilmastoidut ja niissä on myös hierontatoiminto. Myös jäähdyttäjän säleikkö edessä on saanut kromisomistukset. Alla on 245/40 ZR19- ja 285/35 ZR19 -renkaat.

 Palkintoja 

Auto on saavuttanut monia palkintoja mm.
Auto Motor und Sport (Saksa)- 'Best Car of 2006' (paras tuontiauto, Luxury Saloon category)
Auto Motor und Sport magazine (Hollanin versio)- 'first prize', luxury saloon category
Quattroporte (Italia) - 'The car I prefer 2006' kolmas vuosi perätysten
Automobile Magazine (Ranska) - 'Best Car' in the luxury saloon category
Auto Illustrierte (Sveitsi)- 'Best Car 2006' in the Luxury class
Top Gear Magazine (Englanti) - "Best Limo of the Year" 2005

Quattroporte V
Luokka:F-segmentin autot
Luokka:2000-vuosikymmenen autot
Luokka:2010-luvun autot